**Põdra küttimisega tuleb ettevaatlik olla**

Priit Vahtramäe,
EJS-i juhatuse liige

**Kuigi möödunud põdrajahihooaeg täideti ettenähtud mahus, tuleb olla ettevaatlik, et populatsiooni haldamisel vigu ei tehtaks.**

Lõppenud küttimishooajal kütiti kokku 5015 põtra, mis on võrreldes 2020. aastaga 206 isendit rohkem (4809). Samas oli kütitud isendite arv 34 võrra väiksem, kui lepiti kokku jahindusnõukogudes (5048 isendit). Neljal maakonnal (Jõgevamaa, Pärnumaa, Lääne-Virumaa ja Ida-Virumaa) oli jahindusnõukogu otsustes lubatud hälve küttimismahu täitmisel +/- 10‒30%. Lisaks oli ka Viljandimaal lisaklausel protokollis, et vasikate puudumisel ei loeta struktuuri kõrvalekallet küttimismahu mittetäitmiseks. Kokkuvõttes olid need kokkulepped mõistlikud ja andsid maakonna jahiseltsidele pingevabama küttimismahu täitmise võimaluse ja hooaja jooksul otsustada, kui põtra oli tõesti vähem, siis jätta mõned ka küttimata. Selline praktika peaks ka edaspidi saama tavapäraseks ja on seltsidele abiks riskivabamalt küttimismahte täita, kartmata nendest tulenevat ohtu.

Kütitud põtrade hulk jäi Keskkonnaagentuuri poolt seirearuandes 2021 soovititatud minimaalse soovituse piirile, kuna aruandes soovitati jahimeestele põdra üldarvukuse hoidmiseks 2021. aasta alguse tasemel küttida Eestis kokku ~ 5000 põtra. Selle soovitusega said jahimehed edukalt hakkama.

Eraldi maakondade kokkuvõtteid analüüsides pöörati erilist tähelepanu täitmise protsendile, struktuurile ja ka seltside hulgale, kes statistiliselt ei täitnud küttimismahtu, kuna jahindusnõukogu otsused andsid ka sellise võimaluse.

Puht statistiliste küttimismahu ja täitmise võrdlemisel saadi teada, et küttimismahtu ei täitnud 75 jahiühendust, mis oli 22,72% kogu jahiühenduse arvust. See on 17 seltsi võrra (+5,15 %) suurem kui 2020. aastal. Kuna aga neljas maakonnas oli hälve lubatud, siis jahindusnõukogu otsusega saavad paljud nendest täidetud reale. Juhul, kui täitmata jätmine oli jahiseltside teadlik otsus, siis on see igati positiivne ja seaduslik võimalus kohaliku talvituma jääva põdra populatsiooni säilitada paremas seisus. Samas kui seda ka tegelikult ei suudetud, siis on see tõsine märk hoiatuseks naaberseltsidele. Kui naabril enam ei ole, siis ei tasu ka loota, et ,,naabrilt tuleb juurde” ja kindlasti tasub küttimismahtu ka endal korrigeerida, isegi siis kui naaber seda juba teinud on.

**Struktuurne küttimine on murekohaks**

Tõsine murekoht jahimeestel on struktuursest küttimisest kinnipidamine. Seda näitab juba viimase kolme aasta kokkuvõtte, et ,,saeme oksa millel tegelikult istume“. Eriti halb on see pullide osas, mis andis juba märku möödunud hooajal. Nimelt olid paljudel seltsidel kohatud jahtides vasikad, kes olid väga väikesed (paaritatud alles teise indlemise ajal ja kuu aega hiljem sündinud) ning jätkuvalt tulevad ajudest välja tugevas keskeas ja kõige paremas poegimisvanuses lehmad ilma vasikateta. Kahjuks üldjuhul need kütitakse. Põdravaatluse kaardi analüüsist on näha, et nad ei ole ka imetanud.

Lõplikuks küttimisstruktuuriks kujunes 37,66% pulle, 32,33% lehmi ja 29,8% vasikaid. Vasikate protsent on küll eelmise hooajaga võrreldes tõusnud 0,4%, kuid see ei ole oluline tõus ega paranda tegeliku olukorda. Lehmade küttimine on võrreldes eelmise aastaga sama protsendi juures, kuid võrreldes 2019. aastaga on see langenud 1,67%. Samas pullide osakaal on liiga suur ja see on võrreldes eelmise aastaga langenud 0,74%. Samas kui võrrelda isendite arvu, siis näeme, et pulle on kütitud 407 isendit rohkem kui vasikaid ja 249 isendit rohkem kui lehmi. Ka lehmi on kütitud 158 isendi võrra rohkem kui vasikaid, mis tähendab keskmiselt iga jahiühenduse kohta 0,5 lehma ja 1,5 pulli, mida aga ei tohiks teha, kui tahame ka tulevikus, et meil oleks loomi, kes vasikaid teevad ja toovad.

Struktuurse küttimise säilitamiseks peame küttimist vähendama nii palju, et sooline struktuur oleks võrdne. Statistiliselt oli kõige parema struktuuriga Hiiumaa ja Raplamaa ja väikese hälbega (1‒2% pulle rohkem) ka Viljandimaa. Oma hea struktuuri aga kaotas võrreldes eelmise aastaga (33+33+33) Saaremaa, kus 2021 hooajal kütiti lehmi võrreldes pullidega rohkem 4% ja võrreldes vasikatega 7%. Kõige väiksem vasikate osakaal struktuuris oli Harjumaal (25%) , teistel maakondadel oli see natuke kõrgem ‒ Läänemaal (26%), Tartumaal ja Ida-Virumaal (27%) ning Lääne-Virumaal (29%). Statistikas paistsid silma ka Põlvamaa ja Võrumaa, kes küttisid lehmi struktuurselt 28‒29 %, mis on õige suhtumine jahiseltside poolt, kuidas vigu parandada. Kokkuvõttes aga kütitakse vasikate puudumisel rohkem pulle ja seda viimased kolm aastat, mis aga ei ole populatsiooni seisukohast õige. Kuigi pulle sünnib küll rohkem, siis täna rikume sellega loodusliku tasakaalu karja struktuuris, sest neid hukub ka kõige rohkem ja nii kiire pullide vähenemine viib tagajärgedeni mida jahimehed ei sooviks.

Väga hea analüüsi ja kokkuvõtte tegi sellest Ida-Virumaa, kus jahimehed on kokku leppinud maakonna tasemel, et toovad ülevaatuseks kõikide pullide sarved ja lõualuud ning lehmade lõualuud ja emakad, et aru saada ja seda maakonna enda jaoks, kus ja kas on struktuurse küttimisel vigu. Eelmisel hooajal toodi hindamisele 286 bioproovi, mis tegi 92% kütitud loomadest. Võrreldes 2020. aastaga tõusis bioproovide esitamine Ida-Virumaa seltsis 30%, kuna on aru saadud, mida suurem valim bioproove maakonna kohta, seda parema ülevaate ka saab. Analüüs näitab selgelt, et keskmine pullide vanus on 3,26 aastat, mis on 0,24 aastat vähenenud võrreldes 2020. aastaga, aga lehmade keskmine vanus on hoopis tõusnud 4 aastalt 4,8 aastale. See on maakonna kohta väga suur tõus, eriti lehmade osas. Need on vanuseklassid, mida tegelikult küttida ei tohi ja peaksime säilitama kui oma tugevat põhikarja. Selline analüüs võiks ja peaks olema täna iga maakonna kohta ja need on andmed, mille alusel peaksime kaalutletud otsuseid tegema.

Ülevaade maakondade küttimismahu täitmise lõikes näitas, et kõige raskemas olukorras oli Läänemaa (91%), Harjumaa (93%), Saaremaa (95%) ja Valgamaa (96%). Keskmine maakonna küttimismahu täitmine andis aga matemaatiliselt täpselt 100%.

**Oli raske hooaeg**

Kokkuvõttes võib öelda, et oli raske hooaeg ja edaspidi tuleb teha kõik selleks, et veel allesjäänud populatsiooni hoida terve ja tugevamana ning küttida juurdekasvu piires, selleks aga peaksime küttimissoove vähendama, et tagada struktuurne küttimine. Erilist tähelepanu tuleks pöörata dominantsete keskeas 3,5‒6,5 aastaste lehmade ja pullide hoiule ja küttida põhiliselt noorloomi ning vasikaid.

Järgima peaks ka Keskkonnaagentuuri soovitust ja sellest lähtuma uuel hooajal, mille järgi soovitatakse põdra küttimismahtu võrreldes eelmise jahihooajaga suurendada eeskätt nendes jahipiirkondades, kus põdra asustustihedus ja/või nende tekitatud kahjud on jätkuvat kõrged. Piirkondades, kus asustustihedus on madal ja kahjud puuduvad või esinevad vaid väga lokaalselt, võiks hoida küttimismahud eelmise aasta tasemel ja vajadusel neid ka langetada.

Ka RMK eelmise aasta kahjustuste kokkuvõtte ja ülevaade näitas, et olulise kahjustuste hulk langes viimase 6 aasta kõige madalamale tasemele (440,04 ha), jäädes alla 2019. aasta kahjudele, mis siis olid 8 ha võrra veel madalamad. Kui vaadelda aga kogu kahjustuste hulka, siis see on langenud võrreldes 2015. aastaga 4 korda. RMK on kinnitanud, et viimase kolme aasta kahjustuste hulk on tasemel, mis on ilmselt metsloomadele eluks vajalik ja riigimetsale talutav.

Kokkuvõttes on jahimeeste abiga vähendatud põtrade arvukust võrreldes 2013. aastaga kaks korda 10 000 isendi tasemele ja jahimeeste arvates peaks sellise arvukuse juures saama mets kasvada ning jahimees ka jahti pidada. Kindlasti hoiavad jahimehed ka tulevikus arvukusel silma peal, et kahjustuste hulk oleks minimaalne.